Hoe om God se stem te hoor | Manna Tydskrif's Blog
Hoe om God se stem te hoor – deur Gary Kieswetter
God praat voortdurend. Daar is nie 'n oomblik in tyd dat God nie praat nie. Net soos wat radioseine 24 uur per dag uitgestuur word, saai God ook 24 uur per dag uit. God praat onafgebroke, ons moet net 'n oor hê om te hoor wat Hy sê.
Wanneer die lewende God ons harte wil bereik, gebruik Hy woorde. Niks beïnvloed ons harte meer of wek ons emosies meer op as dit wat ons hoor nie. Die pad na die mens se hart loop deur sy oor. Dis hoekom die Bybel sê dat die wat 'n oor het moet hoor wat God wil sê. Die mens het 'n uiterlike en 'n innerlike oor. God praat nooit met jou verstand of jou logika nie – God praat met jou gees, met jou innerlike mens.
Dis baie belangrik om God se stem te kan uitken omdat daar soveel ander stemme is wat vir ons aandag meeding. Die geheim is om nie ons ore uit te leen aan verkeerde praatjies nie. Wanneer ons na negatiewe praatjies luister, moet ons net met 'n halwe oor luister. Met die ander een-en-'n-halwe-oor moet ons, te midde van die slegte tyding en krisis waar deur ons gaan, na God luister.
Johannes 10:5 – Hulle sal 'n vreemde nooit volg nie, maar van hom wegvlug, omdat hulle die stem van die vreemdes nie ken nie.
Markus 9:7 – En daar kom 'n wolk wat hulle oordek; en uit die wolk kom 'n stem wat sê: Dit is my geliefde Seun, luister na Hom!
Die Heilige Gees sê vandag steeds wat die Vader en Jesus gesê het. Vandat Jesus opgevaar het, was die opdrag aan die Kerk om na die Heilige Gees te luister. Ironies genoeg is die Heilige Gees die Persoon van wie die Kerk die minste af weet. Suid-Afrika is op die vooraand van 'n uitstorting van die Heilige Gees soos wat hierdie land nog nooit in sy geskiedenis gesien het nie. En as ons dit wil hê is daar net een voorwaarde: Honger en dors na die lewende God!
Johannes 6:60 – En baie van sy dissipels het gesê toe hulle dit hoor: Hierdie woord is hard, wie kan daarna luister? En Jesus het in Homself geweet dat Sy dissipels hieroor murmureer, en Hy sê vir hulle: Is dit julle tot 'n aanstoot? Toe sê Jesus vir die twaalf: Wil julle nie ook weggaan nie? En Simon Petrus antwoord Hom: Here, na wie toe sal ons gaan? U het die woorde van die ewige lewe.
Spreuke 4:20-22 – My seun, luister na wat ek sê, neig jou oor tot my woorde, laat hulle nie wyk uit jou oë nie, bewaar hulle binne-in jou hart. Want hulle is die lewe vir die wat hulle vind, en 'n genesing vir hulle hele liggaam
Sebras het almal strepe, maar nie een van hulle is dieselfde gespray paint nie. Elke sebra se strepe is anders. Wanneer 'n sebravul gebore word, sorg die ma dat die vul vir die eerste paar uur net op haar strepe fokus. Die ma se identiteit word in die vul se geheue gestoor. Dit stel die sebravul in staat om sy ma te kan uitken tussen duisende ander sebras.
Nadat Jesus gedoop is het die Vader gesê: "Dit is my geliefde Seun." Die Vader het Jesus se identiteit kom bevestig. Toe satan vir Jesus in die woestyn versoek het, was die temptasie nie om klippe in brood te verander nie, maar die temptasie was: As jy die seun van God is… Die temptasie was om Jesus te laat twyfel dat Hy wel die Seun van God is. Jesus het geweet dat Hy die seun van God is. Maar, as Hy daardie klippe in brood sou verander het, sou Hy ontken het dat Hy die Brood van die Lewe is.
Wanneer ons nie toelaat dat die Woord van God ons identiteit bevestig deur vir ons te sê wie ons is nie, doen ons onself 'n onreg aan. God sê ons is die appel van Sy oog. Ons is vir Hom kosbaar. God sê dat Hy nasies in ruil vir ons sal gee.
As ons nie na ons gewete luister nie, is ons besig om God se stem al sagter en sagter te draai. Ons gewete is soos 'n rooi verkeerslig. Dit waarsku ons teen gevaar en beveel ons om te stop, maar dit kan ons nie forseer om te stop nie. Elke keer as ons nie na ons gewete luister nie, is dit soos iemand wat 'n strykyster vat en 'n syhemp skroei. Dit word hard en krapperig. Dis ons verantwoordelikheid om ons gewete rein, skoon en geaktiveer te hou. Hoe meer ons na ons gewete luister hoe helderder word dit. Ons gewete is 'n Godgegewe geskenk – ons moet dit oppas!
Jy moet aan God behoort om Sy stem te kan hoor. Jesus het gesê dat Sy skape Sy stem ken. Jy moet 'n verhouding met die Herder hê. Jy moet weergebore wees en aan Sy kudde behoort.
Johannes 1:12 – Maar almal wat Hom aangeneem het, aan hulle het Hy mag gegee om kinders van God te word, aan hulle wat in Sy Naam glo; wat nie uit die bloed of uit die wil van die vlees of uit die wil van 'n man nie, maar uit God gebore is.
Daar moet 'n tyd in jou lewe kom wat jy uit God gebore word. As jy dit nie doen nie, sal jy nie hemel toe gaan nie, en sal jy nie Sy stem hoor nie.
Om God se stem te hoor moet ons 'n Goddelike woordeskat ontwikkel, uitbrei en benut. Elke baba word gebore met die potensiaal om eendag te kan praat. 'n Kind leer om te praat deur herhaaldelik te hoor hoe ander mense praat. Die woord wat 'n kind die meeste hoor is ook die woord wat 'n kind eerste sal sê. Die eerste woord wat ons vir God moet sê is : Pa. God is ons Skepper en Heiland, maar Hy is ook ons pa.
Ons moet uit God gebore word en tyd in die Woord spandeer om 'n Goddelike woordeskat op te bou. Baie mense verstaan God nie omdat hulle nie uit Hom gebore is nie, óf omdat hulle nie genoeg tyd in die Woord spandeer om te leer hoe Hy praat nie.
Daar is 'n verskil tussen God se stem te hoor en daarna te luister. Om te hoor beteken ons ontvang informasie, om te luister beteken ons doen iets met die informasie wat ons ontvang het.
2 Tim 4:3-4 – Want daar sal 'n tyd wees wanneer hulle die gesonde leer nie sal verdra nie, maar, omdat hulle in hul gehoor gestreel wil wees, vir hulle 'n menigte leraars sal versamel volgens hulle eie begeerlikhede, en die oor sal afkeer van die waarheid en hulle sal wend tot fabels.
God sal nooit vir jou sê wat jy wil hoor nie, Hy sal vir jou sê wat jy moet hoor. Dit help nie ons sê vir onsself: "Ag, dis nie meer sonde nie." Sonde bly sonde, verkeerd bly verkeerd. God se Woord is nog steeds God se Woord. As ons elke dag God se stem wil hoor, moet ons na Hom toe gaan soos Sameul: "Spreek Here, U dienskneg luister." Ons moet na God toe gaan met 'n nederige gesindheid – hoogmoedige mense hoor nie God se stem nie. Dit beteken dat ons moet bereid wees om te luister na die Woorde wat God wil spreek. Woorde van bemoediging, korreksie en vermaning.
Baie mense hoor nie God se stem nie omdat hulle gekies het om dit nie te hoor nie. Daar is 'n uitdrukking wat sê: Jy hoor net wat jy wil hoor. Die Here het vir my 'n interessant ding gesê: "Mense hoor nie My stem nie want hulle ore is nie besny nie."
Sommige Christene weerstaan die Heilige Gees omdat hulle nie hulle harte en ore besny het nie. Hulle ore is bedek met 'n vel van ongeloof, twyfel, rebellie en ongehoorsaamheid wat verwyder moet word. Ons ore en harte moet besny wees. As God ons harte wil bereik moet Hy deur ons ore gaan. Ons het ons ore nodig om geloof te bekom (Romeine 10:17). Die eerste produk wat die Woord van God in 'n Christen se hart produseer is geloof om God op Sy Woord te neem. Ons kan nie geloof in ons harte kweek óf dit beoefen as ons nie Sy Woord hoor nie.